
 Aprob,

PRIM-MINISTRU

    ILIE-GAVRIL BOLOJAN
MEMORANDUM 
De la: CSEKE ATTILA - ZOLTÁN, ministrul sănătății, interimar
______________________________________________________________
       Avizat: Oana-Clara GHEORGHIU, Viceprim-ministru, interimar
Alexandru NAZARE, ministrul finanțelor

Dragoș-Nicolae PÎSLARU, ministrul muncii, familiei, tineretului și solidarității sociale, interimar
CSEKE Attila–Zoltán, ministrul dezvoltării, lucrărilor publice și administrației
Marian-Cătălin PREDOIU, viceprim-ministru, ministrul afacerilor interne

Marian-Cătălin PREDOIU, ministrul justiției, interimar

Radu-Dinel MIRUȚĂ, viceprim-ministru, ministrul apărării naționale 

Radu-Dinel MIRUȚĂ, ministrul transporturilor și infrastructurii, interimar

Mihai Dimian, ministrul educației și cercetării

Răzvan IONESCU, director interimar Serviciul Român de Informații
Acad. Marius Andruh, președintele Academiei Române

______________________________________________________________

Tema: Aprobarea organizării concursurilor în vederea ocupării posturilor vacante din cadrul unităților subordonate Ministerului Sănătății și unităților sanitare din cadrul Ministerului Apărării Naţionale, Ministerului Justiției, Ministerului Transporturilor și Infrastructurii, Ministerului Afacerilor Interne,  Serviciului Român de Informații, Academiei Române, autorităţilor administraţiei publice locale şi instituţiilor de învăţământ superior de drept public acreditate care au în structură facultăţi de medicină sau stomatologie
______________________________________________________________
Situația actuală:

Necesitatea ocupării posturilor vacante din unitățile sanitare reprezintă o problemă majoră pentru funcționarea eficientă a sistemului de sănătate. Lipsa personalului medical afectează direct calitatea actului medical, timpul de așteptare a pacienților, capacitatea spitalelor de a răspunde nevoilor populației și suprasolicitarea personalului existent.
În conformitate cu prevederile art. XXII alin. (1) din Legea nr. 141/2025 privind unele măsuri fiscal-bugetare, cu modificările și completările ulterioare, “în perioada 1 ianuarie - 31 decembrie 2026 se suspendă ocuparea prin concurs sau examen a posturilor vacante din autorităţile şi instituţiile publice, astfel cum sunt definite la art. 2 alin. (1) pct. 30 din Legea nr. 500/2002, cu modificările şi completările ulterioare şi la art. 2 alin. (1) pct. 39 din Legea nr. 273/2006, cu modificările şi completările ulterioare, indiferent de sistemul de finanţare şi de subordonare, inclusiv activităţile finanţate integral din venituri proprii.”
Totodată, la art. XXII alin. (14) din Legea nr. 141/2025, se precizează că “prin excepţie de la prevederile alin. (1), în cazuri temeinic justificate, prin memorandum aprobat în şedinţa Guvernului se poate aproba organizarea de concursuri sau examene pentru ocuparea posturilor vacante sau temporar vacante din unităţile şi instituţiile din subordinea Ministerului Sănătăţii, precum şi din unităţile sanitare din subordinea ministerelor şi instituţiilor cu reţea sanitară proprie.”
În considerarea cadrului legal anterior menționat, la nivelul structurii de specialitate din cadrul Ministerului Sănătății, prin direcțiile de sănătate publică, au fost înregistrate solicitări privind deblocarea unui număr de 25994.75 posturi vacante din cadrul unităților subordonate Ministerului Sănătății și unităților sanitare din cadrul Ministerului Apărării Naţionale, Ministerului Justiției, Ministerului Transporturilor și Infrastructurii, Ministerului Afacerilor Interne,  Serviciului Român de Informații, Academiei Române, autorităţilor administraţiei publice locale şi instituţiilor de învăţământ superior de drept public acreditate care au în structură facultăţi de medicină sau stomatologie, astfel:
· 25.248,25 posturi vacante aferente unităţilor finanţate integral din venituri proprii din contractele încheiate prin sistemul de asigurări sociale de sănătate

· 746,50 posturi vacante aferente unităților subordonate Ministerului Sănătății care sunt finanțate de la bugetul de stat.
Având în vedere necesitatea asigurării unui echilibru între disciplina fiscal-bugetară și asigurarea resursei umane absolut necesare bunei funcționări a unităților sanitare publice, se impune o aprobare parțială a posturilor drept măsură de echilibru între nevoia reală de personal și resursele financiare disponibile, urmând ca până la sfarșitul anului, în funcție de gradul de ocupare a posturilor solicitate prin prezentul memorandum, precum și în funcție de evoluția activității și a bugetului unităților sanitare, celelalte posturi vacante să fie reevaluate. 

Totodată, aprobarea parțială a posturilor solicitate este susținută și de perioada scurtă disponibilă pentru organizarea concursurilor coroborată cu numărul mare de posturi vacante solicitate în vederea ocupării, reprezintă un factor obiectiv care poate îngreuna desfășurarea în condiții optime a procesului de recrutare. Organizarea simultană a unui număr ridicat de concursuri implică resurse umane, administrative și logistice semnificative, pentru constituirea comisiilor de concurs, publicarea anunțurilor, verificarea dosarelor, desfășurarea probelor, soluționarea contestațiilor. În aceste condiții, aprobarea etapizată a posturilor poate constitui o măsură necesară pentru asigurarea unui proces transparent, eficient, în conformitate cu prevederile legale în vigoare.
Având în vedere numărul posturilor cuprinse în solicitările transmise de unitățile sanitare, a fost efectuată o prioritizare a unităților sanitare cu paturi și repartizarea posturilor s-a realizat pe baza a două mărimi calculate: scorul de prioritate și numărul de posturi alocate, construite după cum urmează:
1. Scorul de prioritate

Scorul de prioritate reprezintă media aritmetică, cu pondere egală, a două criterii obiective: gradul de utilizare a paturilor și nivelul cheltuielilor de personal.

1.1. Gradul de utilizare a paturilor

Gradul de ocupare a paturilor a fost determinat mai întâi ca medie ponderată a gradelor de ocupare pe tipuri de paturi: gradele de ocupare pentru cazurile acute, pentru cazurile cronice și, respectiv, pentru îngrijirile de lungă durată (paturile de paliație) au fost ponderate cu numărul de paturi contractate din fiecare categorie și raportate la numărul total de paturi al unității. 

Un grad ridicat de ocupare este considerat favorabil, întrucât reflectă o nevoie reală de personal.

1.2. Nivelul cheltuielilor de personal

Ponderea cheltuielilor de personal a fost calculată ca raport între cheltuielile de personal ale unității și totalul sumelor realizate de aceasta în anul 2025. O pondere ridicată a cheltuielilor de personal este nefavorabilă — indicând un spațiu bugetar redus pentru posturi suplimentare, în timp ce o pondere scăzută este favorabilă.
2. Numărul de posturi alocate

Din numărul total de posturi solicitate de unități a fost scăzut numărul posturilor aferente personalului TESA, muncitori și personal de deservire, precum și alt personal cu studii medii (registrator medical, statistician medical, etc).
Numărul de posturi alocate s-a obținut prin înmulțirea numărului de posturi calculate conform paragrafului anterior — în varianta ajustată astfel încât să nu depășească numărul de posturi aprobate în statele de funcții — cu scorul de prioritate al unității respective. Prin această construcție, repartizarea posturilor ține cont simultan de necesarul exprimat de unitate și de scorul de prioritate al acesteia. Numărul obținut a fost redus astfel:
- cu 40% pentru posturile de medici din cadrul unităţilor finanţate integral din venituri proprii din contractele încheiate prin sistemul de asigurări sociale de sănătate, cu excepția medicilor din cadrul serviciilor de ambulanță publice pentru care posturile au fost supuse aprobării integral.

- cu 60% pentru celelalte categorii de personal din cadrul unităţilor finanţate integral din venituri proprii din contractele încheiate prin sistemul de asigurări sociale de sănătate.
- cu 20% pentru celelalte categorii de personal din cadrul serviciilor de ambulanță publice.

Astfel, pentru unitățile finanțate integral din venituri proprii din contractele cu casele de asigurări de sănătate numărul de posturi rezultat urmare prioritizării de mai sus, respectiv 12146 a fost reduse conform celor prezentate mai sus, rezultând un număr de 6850,75 posturi, din care: 6452 posturi pentru unitățile finanțate integral din venituri proprii din contractele cu casele de asigurări de sănătate și 398,75 posturi pentru serviciile de ambulanță publice, repartizate pe categorii de personal conform anexei nr 1, respectiv anexei nr.2 la prezentul memorandum.
În consecință, numărul de posturi alocate fiecărei unități sanitare este direct proporțional atât cu dimensiunea necesarului solicitat, cât și cu performanța unității măsurată prin cele două criterii obiective — utilizarea paturilor contractate și ponderea cheltuielilor de personal — asigurând o repartizare fundamentată pe datele aferente anului 2025.
Propunerile prezentului memorandum nu impactează numărul de posturi care se finanțează din fonduri publice, deoarece posturile care fac obiectul memorandumului se regăsesc în numărul de posturi aprobat în statele de funcții, iar fiecare unitate sanitară se va încadra în cheltuielile de personal aprobate prin legile bugetare anuale și rectificările efectuate conform legii la nivelul ordonatorului principal de credite.
De asemenea, unitățile prevăzute în anexa la prezentul memorandum precizează că se încadrează în cheltuielile de personal aprobate în bugetul de venituri și cheltuieli pe anul în curs.
Referitor la solicitările unităților finanțate integral de la bugetul de stat, menționăm că în conformitate cu prevederile art. XLIX alin. (1) din Ordonanța de urgență a Guvernului nr. 7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ-teritoriale: “În anul 2026, cheltuielile de personal, care nu includ tranşele aferente sumelor prevăzute prin hotărâri judecătoreşti definitive având ca obiect acordarea unor drepturi de natură salarială scadente în acest an, (…) instituţiilor aflate în subordinea, coordonarea, respectiv sub autoritatea ministerelor (…) finanţate din bugetele prevăzute la art. 1 alin. (2) din Legea nr. 500/2002 privind finanţele publice, cu modificările şi completările ulterioare, cu excepţia cheltuielilor de personal aferente (…) spitalelor publice, serviciilor publice de ambulanţă şi a centrelor medicale de diagnostic şi tratament ambulatoriu, (…) se reduc cu 10% faţă de cheltuielile de personal efectuate în anul 2025 (…).”

Având în vedere că în contextul socio-economic actual, consolidarea resursei umane din sănătate este esențială pentru funcționarea eficientă a sistemului medical și pentru garantarea dreptului cetățenilor la servicii de sănătate de calitate, precum și raportat la prevederile art. XXII alin. (1) și alin. (14) din Legea nr. 141/2025 privind unele măsuri fiscal-bugetare, cu modificările și completările ulterioare, pentru o mai bună gestionare a resurselor umane din cadrul unităților sanitare și pentru evitarea consecințelor negative pe care le produce imposibilitatea ocupării acestor posturi în sistemul sanitar, supunem aprobării Guvernului Memorandumul cu tema: Aprobarea organizării concursurilor în vederea ocupării posturilor vacante din cadrul unităților subordonate Ministerului Sănătății și unităților sanitare din cadrul Ministerului Apărării Naţionale, Ministerului Justiției, Ministerului Transporturilor și Infrastructurii, Ministerului Afacerilor Interne,  Serviciului Român de Informații, Academiei Române, autorităţilor administraţiei publice locale şi instituţiilor de învăţământ superior de drept public acreditate care au în structură facultăţi de medicină sau stomatologie, conform anexelor nr.1 și 2 la prezentul memorandum.
